**Comoara mea**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Obraznic, nu prea sunt, dar mi-aș permite

Să-ți descifrez misterul până-n zori

Și de mai stai voi căuta, cuminte,

Să te-nfloresc sub primele ninsori

Că poate dă în pârg, spre primăvară,

Un fruct rotund cu plete aurii

Și-l voi păstra, să-mi fie o comoară

În nopțile când tu n-ai să mai vii

În burgul meu, pe strada cu magnolii,

Sub felinarul spart unde te-am vrut

Și ne-am iubit romantic, când frivolii

Au râs dement, dar noi nu ne-am pierdut.

- Ţi-am spus cândva că dragostea încape

În fructul mic din pântecul meu cald

Ce poartă veşnicia între pleoape

Şi-n ochii ei oceane de smarald

Vor tăinui misterul despre care

Vorbesc acei ce nici nu bănuiesc,

Că la-nceput, sub tandra ta ninsoare,

O floare s-a deschis. Îţi mulţumesc

Pentru răbdarea inimii când timpul

A stat pe loc... Iubite, fructul plin

Al dragostei se naște-n anotimpul

Când toamna are buze de rubin.

Ioan Grigoraș Liliana Trif